Да су мени очи твоје
Јован Илић

Да су мени очи твоје

Да су мени очи твоје,
Звездама бих пркосио,
Нит' бих сунца пожелио,
Да су мени очи твоје!

Да су мени очи твоје,
Ма с’ у њима растопио,
Ја бих опет срећан био,
Да су мени очи твоје!

Да су мени очи твоје,
Волео бих нег све благо,
Нег камење сјајно драго!

Рај бих сами прегорео,
У њима бих слатко мрео,
Да су мени очи твоје!

1857.

Извор 
 Ракитић Слободан, Антологија поезије српског романтизма, Београд: СКЗ 2011, стр 246

Јован Илић